REGULAMENTUL (CE) NR. 292/2008 AL COMISIEI
din 1 aprilie 2008
de modificare a Regulamentului (CE) nr. 1580/2007 de stabilire a normelor de aplicare a Regulamentelor (CE) nr. 2200/96, (CE) nr. 2201/96 și (CE) nr. 1182/2007 ale Consiliului în sectorul fructelor și legumelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1182/2007 al Consiliului din 26 septembrie 2007 de stabilire a unor norme specifice cu privire la sectorul fructelor și legumelor și de modificare a Directivelor 2001/112/CE și 2001/113/CE și a Regulamentelor (CEE) nr. 827/68, (CE) nr. 2200/96, (CE) nr. 2201/96, (CE) nr. 2826/2000, (CE) nr. 1782/2003 și (CE) nr. 318/2006 și de abrogare a Regulamentului (CE) nr. 2202/96 (1), în special articolul 42 literele (a), (b) și (j),
întrucât:
(1)
Articolul 80 alineatul (2) primul paragraf din Regulamentul (CE) nr. 1580/2007 al Comisiei (2) prevede că retragerile de pe piață nu depășesc un procent stabilit în raport cu volumul producției comercializate a oricărui produs dat pentru oricare organizație de producători dată. În vederea promovării distribuției gratuite a produselor care au făcut obiectul unor astfel de retrageri, limita respectivă nu ar trebui să includă produsele care au fost expediate pentru distribuție gratuită.
(2)
Articolul 80 alineatul (2) paragraful al treilea prevede o marjă de eroare de 3 % la calculul volumului producției comercializate. Această formulare ar putea produce confuzie și, de aceea, pentru motive de claritate, este mai bine să se indice o marjă de depășire de 3 %.
(3)
Articolul 55 alineatul (3) din Regulamentul (CE) nr. 1182/2007 prevede că programele operaționale aprobate înainte de 31 decembrie 2007 pot fi modificate pentru a îndeplini cerințele din regulamentul respectiv. Cu toate acestea, pentru punerea în practică a acestor modificări, statul membru în cauză trebuie să adopte o strategie națională în conformitate cu regulamentul respectiv, ceea ce ar putea fi un proces de durată în cursul anului 2008.
(4)
Retragerile de pe piață în temeiul Regulamentului (CE) nr. 2200/96 al Consiliului (3) nu pot fi efectuate după 31 decembrie 2007, ca urmare a modificărilor aduse regulamentului respectiv prin Regulamentul (CE) nr. 1182/2007.
(5)
De asemenea, este de dorit să se prevadă introducerea rapidă în 2008 a noilor măsuri de prevenire și gestionare a crizelor oriunde acest lucru este posibil din punct de vedere administrativ și acolo unde pot fi efectuate controale corespunzătoare, respectiv cele legate de promovare, comunicare și formare.
(6)
Din aceste motive, pentru a permite o tranziție fără probleme între regimul reglementat prin Regulamentul (CE) nr. 2200/96 și cel reglementat prin Regulamentul (CE) nr. 1182/2007, atât pentru o rapidă punere în aplicare a noilor măsuri de prevenire și gestionare a crizelor, cât și pentru evitarea oricărei întreruperi inutile a măsurilor de retragere de pe piață, este necesar să li se permită statelor membre să facă eligibile cheltuielile pentru astfel de măsuri puse în practică începând cu 1 ianuarie 2008, chiar și atunci când o operațiune este efectuată în cadrul unei măsuri înainte ca programul operațional respectiv să fi fost modificat pentru a include măsura în cauză. Din motive similare, statele membre ar trebui să fie abilitate să permită modificări ale măsurilor din programele curente în temeiul articolului 55 alineatul (3) din Regulamentul (CE) nr. 1182/2007, în vederea acoperirii cheltuielilor efectuate după 1 ianuarie 2008.
(7)
În interesul unei bune administrații, operația ar trebui, printre altele, să respecte cerințele Regulamentului (CE) nr. 1580/2007, iar strategia națională și programele operaționale ar trebui să fie modificate ulterior pentru a acoperi măsura respectivă înainte ca cererea de plată pentru ajutorul aferent să fie înaintată.
(8)
Prin urmare, Regulamentul (CE) nr. 1580/2007 ar trebui modificat în consecință.
(9)
Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 1580/2007 se modifică după cum urmează:
1.
La articolul 80 alineatul (2), primul paragraf se înlocuiește cu următorul text:
„(2) Retragerile de pe piață nu depășesc 5 % în raport cu volumul producției comercializate a oricărui produs dat de către orice organizație de producători dată. Cu toate acestea, în acest procent nu sunt luate în calcul cantitățile care sunt eliminate prin una dintre modalitățile specificate la articolul 10 alineatul (4) literele (a) și (b) din Regulamentul (CE) nr. 1182/2007 sau în orice alt mod aprobat de statele membre în temeiul articolului 81 alineatul (2).”
2.
La articolul 80 alineatul (2), paragraful al treilea se înlocuiește cu următorul text:
„Procentele prevăzute la primul paragraf reprezintă medii anuale pe o perioadă de trei ani, cu o marjă de depășire anuală de 3 %.”
3.
La articolul 152 alineatul (2) se adaugă următoarele paragrafe:
„Statele membre pot prevedea că sunt eligibile cheltuielile efectuate în 2008 aferente uneia sau mai multor măsuri de prevenire și gestionare a crizelor legate de retragerea de pe piață, de promovare, de comunicare și de formare, chiar dacă programul operațional nu a fost încă modificat pentru a acoperi măsurile respective. Pentru ca aceste cheltuieli să fie eligibile:
(a)
statul membru se asigură că strategia națională adoptată în 2008 în conformitate cu prezentul regulament acoperă măsurile respective;
(b)
în 2008 programul operațional este modificat în conformitate cu prezentul regulament pentru a acoperi măsurile în cauză înainte ca cererea de plată pentru ajutorul respectiv să fie înaintată; și
(c)
atât măsurile, cât și controalele aferente sunt în conformitate cu prezentul regulament.
Statele membre pot să prevadă faptul că o modificare adusă unei măsuri din cadrul unui program operațional în vigoare, în conformitate cu articolul 55 alineatul (3) litera (b) din Regulamentul (CE) nr. 1182/2007, acoperă cheltuielile legate de operațiuni desfășurate în 2008, chiar înainte ca modificarea să fie efectuată, cu condiția ca cerințele de la paragraful al patrulea literele (a), (b) și (c) să fie respectate.”
Articolul 2
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 aprilie 2008.